CELEX: C2007/247/70
Language: el
Date: 2007-10-20 00:00:00
Title: Υπόθεση F-78/07: Προσφυγή της 27ης Ιουλίου 2007 — Boudova κ.λπ. κατά Επιτροπής

20.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/42
            
         Προσφυγή της 27ης Ιουλίου 2007 — Boudova κ.λπ. κατά Επιτροπής
   (Υπόθεση F-78/07)
   (2007/C 247/70)
   Γλώσσα διαδικασίας: η γαλλική
   Διάδικοι
   
      Προσφεύγοντες: Stanislava Boudova (Λουξεμβούργο, Λουξεμβούργο) κ.λπ. (Εκπρόσωπος: M.-A. Lucas, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγοντες ζητούν από το Δικαστήριο Δημόσιας Διοίκησης:
   
               —
            
            
               να ακυρώσει τη σιωπηρή απόφαση της Επιτροπής της 23ης Σεπτεμβρίου 2006, επιβεβαιωθείσα με το από 26 Σεπτεμβρίου 2006 έγγραφο του γενικού διευθυντή της Υπηρεσίας Επισήμων Εκδόσεων των Ευρωπαϊκών Κοινοτήτων (ΥΕΕΕΚ), με την οποία απορρίφθηκε η από 23 Μαΐου 2006 αίτηση των προσφευγόντων, η οποία είχε ως αντικείμενο:
               
                           —
                        
                        
                           την αναθεώρηση της κατατάξεώς τους στον βαθμό B*3, σύμφωνα με την απόφαση περί προσλήψεώς τους ως δοκίμων μονίμων υπαλλήλων, και την ανακατάταξή τους στον βαθμό B*6, από την ημερομηνία ενάρξεως ισχύος της αποφάσεως αυτής,
                        
                     
                           —
                        
                        
                           την ανασύσταση, επί της βάσεως αυτής, της σταδιοδρομίας τους μεταξύ της ημερομηνίας της εκ μέρους τους αναλήψεως υπηρεσίας ως δοκίμων μονίμων υπαλλήλων και της ημερομηνίας της προς έκδοση αποφάσεως,
                        
                     
                           —
                        
                        
                           την καταβολή της διαφοράς μεταξύ των αποδοχών τις οποίες θα δικαιούνταν κατά το διάστημα αυτό αν είχαν καταταχθεί στον βαθμό B*6 και των αποδοχών τις οποίες λαμβάνουν λόγω της κατατάξεώς τους στον βαθμό B*3,
                        
                     
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγοντες εκθέτουν ότι προσλήφθηκαν από την Επιτροπή ως επικουρικοί υπάλληλοι, πριν από την έναρξη ισχύος, την 1η Μαΐου 2004, του κανονισμού (ΕΚ, Ευρατόμ) 723/2004 του Συμβουλίου, της 22ας Μαρτίου 2004, για την τροποποίηση του Κανονισμού Υπηρεσιακής Κατάστασης των υπαλλήλων των Ευρωπαϊκών Κοινοτήτων και του Καθεστώτος που εφαρμόζεται στο λοιπό προσωπικό των Κοινοτήτων αυτών (1), σε θέσεις διορθωτών στην ΥΕΕΕΚ, υπό την προοπτική της διευρύνσεως και της πληρώσεως των εν λόγω θέσεων με γενικούς διαγωνισμούς.
   Αφού μετέσχαν επιτυχώς σε γενικούς διαγωνισμούς δημοσιευθέντες για τον βαθμό Β5/Β4 πριν από την 1η Μαΐου, προκειμένου να πληρωθούν οι θέσεις αυτές, οι προσφεύγοντες προσελήφθησαν ως δόκιμοι μόνιμοι υπάλληλοι βάσει εφεδρικών πινάκων για μελλοντικές προσλήψεις δημοσιευθέντων μετά την ημερομηνία αυτή. Κατατάχθηκαν στον βαθμό Β*3, βάσει του άρθρου 12, παράγραφος 3, του παραρτήματος ΧΙΙΙ του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων (στο εξής: ΚΥΚ).
   Οι προσφεύγοντες ισχυρίζονται ότι η προσφυγή τους είναι παραδεκτή, μολονότι δεν υπέβαλαν, εντός της προβλεπόμενης από τον ΚΥΚ προθεσμίας, διοικητική ένσταση κατά των αποφάσεων περί κατατάξεώς τους σε βαθμό, λόγω ενός νέου ουσιώδους πραγματικού περιστατικού. Πρόκειται για την απόφαση του Προεδρείου του Ευρωπαϊκού Κοινοβουλίου, της 13ης Φεβρουαρίου 2006, περί ανακατατάξεως των εκτάκτων υπαλλήλων που διορίστηκαν μόνιμοι υπάλληλοι, βάσει εξωτερικών διαγωνισμών, μετά την 1η Μαΐου 2004, στο βαθμό στον οποίο θα είχαν καταταχθεί αν είχαν προσληφθεί ως μόνιμοι υπάλληλοι πριν από την ημερομηνία αυτή.
   Οι προσφεύγοντες θεωρούν ότι υπέστησαν διάκριση λόγω της ανακατατάξεως των υπαλλήλων αυτών του Κοινοβουλίου και φρονούν ότι έπρεπε να τύχουν της ίδιας μεταχειρίσεως, κατά το μέτρο που, όπως υποστηρίζουν, στην πραγματικότητα προσελήφθησαν ως έκτακτοι και όχι ως επικουρικοί υπάλληλοι. Συγκεκριμένα, κατ' αυτούς, οι συμβάσεις τους ενέπιπταν στο άρθρο 2 του Καθεστώτος που εφαρμόζεται επί του λοιπού προσωπικού (στο εξής: ΚΛΠ) και όχι στο άρθρο 3α του εν λόγω καθεστώτος, δεδομένου ότι έπρεπε να καλύψουν θέσεις προσωρινώς κενές και όχι να αντικαταστήσουν μονίμους ή εκτάκτους υπαλλήλους ευρισκόμενους σε προσωρινή αδυναμία ασκήσεως των καθηκόντων τους. Επικουρικώς, οι προσφεύγοντες ισχυρίζονται ότι, ακόμη και αν υποτεθεί ότι προσελήφθησαν ως επικουρικοί υπάλληλοι, η κατάστασή τους είναι εν πάση περιπτώσει ανάλογη προς αυτή των εκτάκτων υπαλλήλων.
   Προς στήριξη της προσφυγής τους, οι προσφεύγοντες προβάλλουν έναν και μόνο λόγο ακυρώσεως, αντλούμενο από παράβαση των άρθρων 5, παράγραφοι 3 και 4, και 12, παράγραφος 3, του παραρτήματος XIII του ΚΥΚ, ερμηνευόμενων υπό το πρίσμα της αρχής της ίσης μεταχειρίσεως. Ειδικότερα, το άρθρο 5, παράγραφος 4, του παραρτήματος XIII του ΚΥΚ πρέπει να ερμηνεύεται υπό την έννοια ότι έχει εφαρμογή στους εκτάκτους υπαλλήλους που διορίστηκαν μόνιμοι υπάλληλοι βάσει εξωτερικού διαγωνισμού, πράγμα το οποίο δεν επιτρέπει την κατάταξη σε βαθμό της κατηγορίας αυτής βάσει του άρθρου 12, παράγραφος 3, του παραρτήματος XIII του ΚΥΚ.
   
      (1)  ΕΕ L 124, της 27.4.2004, σ. 1.